Lav et referat af nedenstående tekst:

Tekst:
I mere end to år har en række danske ringborge fra vikingetiden arbejdet på at blive optaget på UNESCO’s prestigefyldte verdensarvsliste. Det gælder også de to nordjyske ringborge Fyrkat ved Hobro og Aggersborg ved Aggersund, der tilbage i januar 2021 sammen med tre andre danske ringborge sendte en ansøgning afsted til UNESCO i håbet om at blive optaget på den prestigefyldte liste over verdensarv. Siden har ringborgenes skæbne været i UNESCO-komitéens hænder, men afgørelsen har været udskudt på grund Ruslands invasion af Ukraine. Nu ligner det imidlertid, at de fem danske ringborge snart får deres skæbne afgjort, for til september mødes UNESCO-komitéen i Riyadh i Saudi-Arabien, hvor de fem ringborges samlede ansøgning skal vurderes. - Museumsdirektør Broder Berg glæder sig til, at der snart kommer en afgørelse, og at Vesthimmerlands Museum ved en positiv tilbagemelding kan sætte alle sejl til for at løfte Aggersborg som verdensarvssted og eneste international klassificerede besøgsattraktion i kommunen, skriver Vesthimmerlands Museum på Facebook . Første ansøgning afvist Det er anden gang, de danske ringborge ansøger om at blive optaget på UNESCOS verdensarvsliste. Sidste gang var det som en del af en større nordisk ansøgning, som blev afvist af UNESCO, men denne gang har man begrænset sig til de fem danske ringborge, og forhåbningerne, om at ansøgningen går igennem, er store. - Vi håber, den går igennem denne gang, og det tror jeg også på, sagde museumsdirektør ved Nordjyske Museer Lars Christian Nørbach til TV2 Nord tilbage i januar 2021, da de fem ringborge netop havde sendt deres ansøgning afsted til UNESCO. De fem ringborge er alle opført under Harald Blåtand for mere end 1.000 år siden. De spillede en vigtig rolle i at samle landet, og borgene fortæller også i dag om samfundsstrukturer og store slag i vikingetiden. Om de historiske ringborge ender på samme liste som pyramiderne i Egypten, Operahuset i Sydney, Stonehenge i England, Grand Canyon i USA og de ikoniske stenansigter på påskeøen kommer der altså en afgørelse på om godt et halvt år.

Referat:
To nordjyske ringborge håber fortsat at blive optaget på UNESCO’s verdensarvsliste.